《和邻几八月十五日夜对月》
宋代·刘敞

外事已波涛，回首已陈迹。独有云间月，相见不改色。

慰我平生怀，故在中秋夕。我发见二毛，羁旅多所历。

每逢桂花秋，兴发劝更剧。江湖与山林，所至得真适。

今年都城游，日与贱事逼。得閒辄昏醉，向晦专寝默。

觉醒忽天明，不见千里白。谁令心赏违，坐使岁华隔。

徘徊不自惬，怅望空叹息。见君新诗章，暂若对寒魄。

清光动人目，讽咏当自释。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。